Viorel Martin - EPIGRAME

Sunt născut în București, la 19.05.1953 unde locuiesc și în prezent. Sunt de profesie inginer TCM, membru al Uniunii Scriitorilor din România; membru fondator și primul secretar al Uniunii Epigramiștilor din România. Am înființat și condus revistele Epigrama-serie nouă de după Război, Cacealmaua și Lumea epigramei pe care o conduc și azi. M-am implicat în organizarea a patru festivaluri de epigramă la București-Voluntari. Am publicat peste 30 de volume – epigramă, poezie și proză – inclusiv literatură pentru copiii. Creațiile mele au apărut în mai multe antologii de epigramă și caiete de cenaclu. În prezent conduc și Cercul ING EPIGRAMA al epigramiștilor ingineri din AGIR.

Investiţii

Pe autostrăzi penale

Taie, doar la zile mari,

Panglici inaugurale…

Fel de fel de panglicari!

La notariat

Dacă m-ajută PreaÎnaltul,

Să fac procură, nu mi-e greu,

Că vreau ca să trimit pe altul

La cimitir, în locul meu!

Drujbe austriece

Codrii dac-au să dispară

Și la noi va fi Sahară,

Iau toți puradeii mei…

Și ne ducem peste ei!

Coronavirus

Scrie chiar și pe papirus

Din vechimea geto-dacă:

Va veni coronavirus

Și cum vine-așa și pleacă!

De Coronavirus

Acum, când panica e mare,

El crede că e important

Să stea-n autoizolare…

Dar numai la restaurant!

Se-ntoarce Diaspora

Având aceleași rădăcini,

Diasporenii-s frații mei;

Nu vor să moară prin străini…

Vor să murim și noi cu ei!

La sparanghel 2020

Ce-au făcut românii bravi,

De la Cluj plecați mai ieri?

Cred că se doreau boieri

Și au fost primiți… ca sclavi!

De domeniul evidenței

Amice nici nu m-am mirat

Că ai ajuns un încuiat

Și cred că nu a fost nici greu…

Că încuiat ai fost mereu

De dragobete-2

Cu ia care-ți dă fiori

Se-mbracă fetele în flori,

Dar dragobetele hapsân…

Le fură florile din sân!

Vicii actuale

Pe vremuri când muncea cu spor

Avea și el de toate cele,

Dar nu mai are viitor…

Că l-a jucat la păcănele!

La volan

Șoferii pun mereu accente

Pe super-zmeii lor pe pneuri,

Dar mor prea mulți în accidente…

În timp ce dau la SMS-uri!

De dragobete-1

Iubitei mele mă închin,

Că-I cea mai faină dintre fete;

Încep s-o pup de Sfântul Valentin…

Și nu termin nici pân’ la Dragobete!

Investiţii

Pe autostrăzi penale

Taie, doar la zile mari,

Panglici inaugurale…

Fel de fel de panglicari!

Prietenului meu

Nelu Vasile coautor la

Anuarul epigramiștilor

din Romania

El olteanul cel viteaz

În grădină așadar

A pus ceapă, varză, praz…

Și-a ieșit un Anuar

Viorel Martin

Contents